Til Børne- og Socialministeriet
Att.: Maria Schultz

E-mail: masz@sm.dk

Taastrup, den 21. november 2018
Sag 16-2018-00781 – Dok. 404470/mmh\_dh

Danske Handicaporganisationers (DH) høringssvar til lov om ændring af adoptionslov, lov om social service og forskellige andre love

DH takker for muligheden for at komme med bemærkninger til lov om ændring af adoptionslov, lov om social service og forskellige andre love (Kontinuitet og enkle forløb for børn der adopteres uden samtykke). DH har følgende bemærkninger:

For DH er der to helt centrale problemstillinger. Den ene, at barnets tarv altid er i centrum jf. Børnekonventionens art. 3 og Handicapkonventionens art. 23(2). Den anden, at hverken barn eller forældre fratages retten til familie på et usagligt grundlag, jf. Handicapkonventionens art. 23(3-5) og Børnekonventionens art. 9(1-2). Vi understreger, at adoption uden samtykke er et uhyre indgribende tiltag, og at procedurerne omkring dette må være præget af faglig ekspertise og høje standarder for retssikkerhed for både barn og forældre.

## Fra to til et administrativt led

Med lovforslaget fjernes det ene administrative led, der skal vurdere en sag om adoption uden samtykke, Statsforvaltningen (de nye Familieretshuse). Det vurderes at dette ikke svækker hverken børn eller forældres retssikkerhed, idet klageadgangen til domstolene er uændret.

**DH mener**, at det er meget vigtigt, at der ikke gås på kompromis med retssikkerheden i sager om adoption uden samtykke. DH anerkender, at det er en svær situation for alle parter med en lang sagsbehandlingstid. For DH er det vigtigt, at sagen er tilstrækkelig oplyst, at dem der skal oplyse sagen har den nødvendige viden til at kunne lave en ordentlig vurdering. Såfremt man ønsker at fjerne det ene administrative led – Familieretshuset – er det afgørende at Ankestyrelsen har de rette kompetencer (se nedenfor).

**DH anbefaler**, at hvis ændringen gennemføres, skal den evalueres om 3 år, for at vurdere om de involveredes retssikkerhed er på samme niveau som i dag.

## Ankestyrelsens kompetencer og viden om handicap

Hvis Ankestyrelsen bliver eneste administrative myndighed, der skal vurdere en sag om adoption uden samtykke, er det afgørende, at de har den nødvendige viden om forældre med handicap. Det er ikke nok at have viden om socialret og adoptionslov. Af lovforlaget fra 2015 fremgik det, at der i samtlige sager om adoption uden samtykke var tale om forældre med intellektuel eller psykisk funktionsnedsættelse.

**DH mener derfor**, at det er helt nødvendigt at Ankestyrelsen har viden om forældre med handicap og fokus på om de støttemuligheder og den kompensation der findes til at varetage forældrerollen, er givet rettidigt og i tilstrækkeligt omfang.

**DH mener**, at en række anbringelser og ulykkelige familiesituationer kan undgås, når kommunerne anvender mulighederne for at støtte forældre med handicap til at varetage forældrerollen og dermed blive hjulpet til et godt familieliv.

**DH anbefaler**, at det bliver et krav i loven, at den børnesagkyndige har viden om handicap, da sagerne som oftest omhandler forældre med handicap.

Derudover skal det sikres at Ankestyrelsen har de rette kompetencer til at gennemføre børnesamtaler.

## Økonomi

Det fremgår af lovforslaget, at der er afsat 0,2 mio. kr. til at Ankestyrelsen kan løfte sin nye opgave. Samtidig forventes en besparelse på 1,3 mio. kr.

**DH kan være i tvivl** om hvorvidt 0,2 mio. kr. er tilstrækkeligt til at løfte de nye opgaver.

For uddybning af ovenstående kontakt politisk konsulent Maria Holsaae, e-mail: mmh@handicap.dk eller tlf.: 24451557

Med venlig hilsen

Thorkild Olesen,

*formand*